নিজস্ব প্রতিবেদন: তারাতলার রাসায়নিক গুদামে জারি কুলিং ডাউন প্রক্রিয়া। রাতেও কারখানার ভিতরে মাঝে মধ্যেই দেখা গিয়েছে আগুনের শিখা। জানিয়েছেন দমকলকর্মীরা। গতকাল সকাল দশটা নাগাদ আগুন লাগে তারাতলার এই গুদামে। পরের কয়েক ঘণ্টায়  দাউ দাউ করে জ্বলেছে ভিতরে মজুত রাসায়নিক। বাইরে থেকে জল ঢেলে গুদামে কুলিংয়ের কাজ চালিয়ে গেছে দমকল। বালি দিয়ে আগুন নিয়ন্ত্রণের চেষ্টা চালায় দমকল। গুদাম মালিকের বিরুদ্ধে এফআইআর করেছে দমকল।    বুধবার সকালে তারাতলার ট্রান্সপোর্ট ডিপো রোডে একটি রাসায়নিক কারখানায় আগুন লাগে। কারখানায় দাহ্য পদার্থ থাকায় মুহূর্তে আগুন ছড়িয়ে পড়ে দ্রুত। ঘিঞ্জি এলাকা হওয়া আশেপাশের বেশ কয়েকটি কারখানাতেও আগুন ছড়িয়ে পড়ার আশঙ্কা তৈরি হয়। তবে কারখানার সব কর্মীরাই নিরাপদে রয়েছেন বলে খবর। কারখানার ভেতরে কেউ আটকে নেই বলে জানিয়েছে দমকল। ঝুঁকি নিয়ে আগুন নিয়ন্ত্রণে আনার চেষ্টা করছেন দমকল কর্মীরা। কী থেকে আগুন লাগল, তা এখনও স্পষ্ট নয়।